b'\n_START_ARTICLE_\nSiunattu hulluus (romaani)\n_START_PARAGRAPH_\nSiunattu hulluus on kuopiolaisen kirjailija Simo Puupposen eli Aapelin romaani, joka ilmestyi vuonna 1948. Sit\xc3\xa4 on luonnehdittu viisaaksi kertomukseksi \xe2\x80\x9dmeid\xc3\xa4n Herramme matkamiehist\xc3\xa4 ja heid\xc3\xa4n seikkailuistaan maailmassa, jossa hyvi\xc3\xa4 on v\xc3\xa4h\xc3\xa4n, pahoja viel\xc3\xa4 v\xc3\xa4hemm\xc3\xa4n, mutta siunattuja hulluja laskematon m\xc3\xa4\xc3\xa4r\xc3\xa4\xe2\x80\x9d.\n_START_SECTION_\nJuoni\n_START_PARAGRAPH_\nRummukaisen veljekset Ana ja Vilippus pit\xc3\xa4v\xc3\xa4t pikkuvelje\xc3\xa4\xc3\xa4n Elmeri\xc3\xa4 omituisena, koska t\xc3\xa4ll\xc3\xa4 on tapana puhella el\xc3\xa4imille, ja p\xc3\xa4\xc3\xa4tt\xc3\xa4v\xc3\xa4t vied\xc3\xa4 t\xc3\xa4m\xc3\xa4n hullujenhuoneeseen. Hevosella kilpaa ajettuaan veljekset tutustuvat Verneriin, jonka kanssa juopotellaan ja tapellaan. Elmeri korjaa sammuneet veljens\xc3\xa4 rattaille ja matka jatkuu. Maalaistalon piika, Ruusu, her\xc3\xa4tt\xc3\xa4\xc3\xa4 veljeksiss\xc3\xa4, varsinkin Elmeriss\xc3\xa4, tunteita. V\xc3\xa4\xc3\xa4rink\xc3\xa4sityksen vuoksi miehet joutuvat vankilaan ja sielt\xc3\xa4 selvitty\xc3\xa4\xc3\xa4n he tapaavat muiden muassa vankikarkuri Lempisen ja m\xc3\xb6kin is\xc3\xa4nt\xc3\xa4 Jappo Husson. T\xc3\xa4ss\xc3\xa4 vaiheessa Ana ja Vilippus ovat jo kyll\xc3\xa4styneet matkantekoon ja toisiinsakin. Lopulta Elmeri ratkaisee asian ilmoittamalla l\xc3\xa4htev\xc3\xa4ns\xc3\xa4 takaisin kotiin, ja hullujenhuoneesta n\xc3\xa4hd\xc3\xa4\xc3\xa4n vain tienviitta._NEWLINE_Rummukaisen veljesten matkanteossa on samoja elementtej\xc3\xa4 kuin Maiju Lassilan Tulitikkuja lainaamassa -romaanissa. Yksinkertaiset maalaismiehet joutuvat tyhmyytt\xc3\xa4\xc3\xa4n ja v\xc3\xa4\xc3\xa4rink\xc3\xa4sitysten vuoksi harmillisiin tilanteisiin, osittain alkoholin my\xc3\xb6t\xc3\xa4vaikutuksella. Elmeri on kuvattu kyl\xc3\xa4hulluksi my\xc3\xb6nteisess\xc3\xa4 valossa.\n_START_SECTION_\nFilmatisointi\n_START_PARAGRAPH_\nRauni Mollberg ohjasi romaanin pohjalta vuonna 1975 samannimisen elokuvan, jonka p\xc3\xa4\xc3\xa4osissa kolmena veljeksen\xc3\xa4 esiintyiv\xc3\xa4t Mikko Nousiainen, Toivo Tuomainen ja Martti Kuosmanen. Elokuvan k\xc3\xa4sikirjoittivat Mollberg ja Panu Rajala. Elokuvassa Rummukaisen veljekset tekev\xc3\xa4t matkaa hevosen sijasta traktorilla filosofiss\xc3\xa4vytteisi\xc3\xa4 keskusteluja k\xc3\xa4yden ja ihmisen omaa paikkaa etsien. Osan matkasta veljekset ajavat moottoritiet\xc3\xa4, jolloin liikennepoliisi pys\xc3\xa4ytt\xc3\xa4\xc3\xa4 heid\xc3\xa4t. Tutkija Silja Partanen on pit\xc3\xa4nyt Siunatun hulluuden elokuvasovitusta varhaisena suomalaisena road movie -tyyppisen\xc3\xa4 elokuvana.'